**Стартира ново самолетно заснемане на част от територията на страната за нуждите на Системата за идентификация на земеделските парцели**

## Министерство на земеделието съобщава, че стартира предвиденото за 2022 г. самолетно заснемане за нуждите на Системата за идентификация на земеделските парцели.

Същото ще обхване над една трета от територията на страната и е финалната част от изпълнението на тригодишен проект за изготвяне на нова цифрова ортофотокарта (ЦОФК) на цялата страна.

Съгласно изготвен от изпълнителя график, заснемането за 2022 г. ще обхване изцяло или частично области Видин, Монтана, Враца, Плевен, Велико Търново, Русе, Търговище, Разград, Силистра, Шумен, Добрич, Варна, Бургас и Сливен (приложена карта).

Ще бъдат заснети и погранични части от области Благоевград, Смолян, Кърджали, Хасково и Ямбол.

Заснемането ще се извършва с два самолета, оборудвани с високотехнологични цифрови камери, осигуряващи необходимото качество на получената цифрова ортофотокарта.

В резултат на дешифрацията (разчитане) на новата ЦОФК, на сателитни изображения от ДФЗ – РА, както и чрез отразяване на резултатите от теренни проверки, проведени през годината, ще бъде определен обхватът на специализираните слоеве „Площи, допустими за подпомагане” и „Физически блокове“ за кампания 2022 г.

